**เสนอ ผู้ถือหุ้นของบริษัท อิตาเลียนไทย ดีเวล๊อปเมนต์ จำกัด (มหาชน)**

*ความเห็นอย่างมีเงื่อนไข*

ข้าพเจ้าได้ตรวจสอบงบการเงินรวมและเฉพาะของบริษัท อิตาเลียนไทย ดีเวล๊อปเมนต์ จำกัด (มหาชน) และบริษัทย่อย (“กลุ่มบริษัท”) ซึ่งประกอบด้วย งบแสดงฐานะการเงินรวมและเฉพาะของบริษัท ณ วันที่ 31 ธันวาคม 2563 งบกำไรขาดทุนและกำไรขาดทุนเบ็ดเสร็จอื่นรวมและเฉพาะของบริษัท งบแสดงการเปลี่ยนแปลงส่วนของผู้ถือหุ้นรวมและเฉพาะของบริษัท และงบกระแสเงินสดรวมและเฉพาะของบริษัทสำหรับปีสิ้นสุดวันเดียวกัน และหมายเหตุประกอบงบการเงิน รวมถึงหมายเหตุสรุปนโยบายการบัญชีที่สำคัญ

ข้าพเจ้าเห็นว่า ยกเว้นผลกระทบซึ่งอาจเกิดขึ้นตามที่กล่าวไว้ในวรรคเกณฑ์ในการแสดงความเห็นอย่างมีเงื่อนไข งบการเงินรวมและเฉพาะของบริษัทที่แนบมานี้ แสดงฐานะการเงินรวมและเฉพาะของบริษัท อิตาเลียนไทย ดีเวล๊อปเมนต์ จำกัด (มหาชน) และบริษัทย่อย ณ วันที่ 31 ธันวาคม 2563 ผลการดำเนินงานรวมและเฉพาะของบริษัท และกระแสเงินสดรวมและเฉพาะของบริษัท สำหรับปีสิ้นสุดวันเดียวกัน โดยถูกต้องตามที่ควรในสาระสำคัญตามมาตรฐานการรายงานทางการเงิน

*เกณฑ์ในการแสดงความเห็นอย่างมีเงื่อนไข*

เกณฑ์ในการแสดงความเห็นอย่างมีเงื่อนไขของข้าพเจ้ามีดังนี้

* ตามที่กล่าวไว้ในหมายเหตุประกอบงบการเงินข้อ 18 งบแสดงฐานะการเงินรวมและเฉพาะของบริษัท ณ วันที่ 31 ธันวาคม 2563 ได้รวมต้นทุนระหว่างพัฒนาสำหรับสิทธิในสัมปทาน - โครงการทวาย จำนวน 7,825.34 ล้านบาท และ 5,205.96 ล้านบาท ตามลำดับ รายการดังกล่าวเป็นต้นทุนการพัฒนาโครงการนิคมอุตสาหกรรมและโครงสร้างพื้นฐานในพื้นที่เขตเศรษฐกิจพิเศษทวายเพื่อให้ได้มาซึ่งสิทธิสัมปทาน โดยบริษัทได้รับสิทธิในการพัฒนาโครงการดังกล่าวจากหน่วยงานรัฐบาลของสาธารณรัฐแห่งสหภาพเมียนมา (ซึ่งบริหารโครงการโดยคณะกรรมการบริหารเขตเศรษฐกิจพิเศษทวาย : DSEZ MC) ทั้งนี้ กลุ่มบริษัทได้เริ่มดำเนินการพัฒนาพื้นที่บางส่วนในโครงการดังกล่าวตั้งแต่ปี 2553 ต่อมา ในปี 2556 โครงการระหว่างพัฒนาดังกล่าวได้รับการสนับสนุนโดยรัฐบาลไทยร่วมกับรัฐบาลแห่งสาธารณรัฐแห่งสหภาพเมียนมา ซึ่งได้มีการจัดตั้งนิติบุคคลเฉพาะกิจ (Dawei SEZ Development Company Limited) เพื่อร่วมกันผลักดันและกำหนดนโยบายการพัฒนาโครงการใหม่ ทั้งนี้ คณะกรรมการบริหารเขตเศรษฐกิจพิเศษทวายและนิติบุคคลเฉพาะกิจของทั้งสองรัฐบาล ได้มีการพิจารณาให้สิทธิกับกลุ่มบริษัทในการได้รับการชดเชยเงินคืนในส่วนของเงินลงทุนพัฒนาโครงการทวายที่กลุ่มบริษัทได้ลงทุนไปก่อนหน้า ภายใต้สัญญา Tripartite Memorandum โดยกลุ่มบริษัทจะได้รับเงินคืนจากผู้ลงทุนรายใหม่ของแต่ละโครงการสัมปทาน ทั้งนี้ จำนวนเงินที่กลุ่มบริษัทมีสิทธิจะได้รับชดเชยนั้น ให้เป็นไปตามผลสรุปการตรวจสอบวิเคราะห์ (Due Diligence) ของเงินลงทุนในโครงการที่บริษัทได้ดำเนินการไปแล้ว ซึ่งจัดทำโดยบริษัทที่ปรึกษาอิสระที่ได้รับการแต่งตั้งจากนิติบุคคลเฉพาะกิจ ทั้งนี้ คู่สัญญาทั้งสามฝ่ายได้มีการตกลงร่วมกันว่า รายงานสรุปผลของการทำ Due Diligence จะนำส่งไปยังนิติบุคคลเฉพาะกิจโดยตรง เพื่อสรุปจำนวนเงินซึ่งเป็นส่วนหนึ่งของข้อกำหนดการประมูล (Term of Reference: TOR) สำหรับผู้ลงทุนรายใหม่ในแต่ละสัญญาสัมปทานต่อไป และตามข้อตกลงร่วมกันดังกล่าว กลุ่มบริษัทยังไม่มีสิทธิในการเข้าถึงข้อมูลในรายงานดังกล่าวเพื่อใช้เรียกร้องสิทธิจากคู่สัญญาโดยตรงได้ในปัจจุบัน

อย่างไรก็ตาม ในปี 2558 คณะกรรมการบริหารเขตเศรษฐกิจพิเศษทวายได้พิจารณาแผนพัฒนาเขตเศรษฐกิจพิเศษทวาย โดยกำหนดให้มีการพัฒนาโครงการเขตเศรษฐกิจพิเศษทวายระยะเริ่มแรก (DSEZ Initial Phase) เพื่อพัฒนาพื้นที่นิคมอุตสาหกรรม 27 ตารางกิโลเมตร และโครงสร้างพื้นฐานและสาธารณูปโภคที่เกี่ยวข้อง ซึ่งกลุ่มบริษัทย่อยในต่างประเทศและผู้ร่วมลงทุน (“กลุ่มบริษัทผู้รับสัมปทาน”) ได้สิทธิสัมปทานและได้ลงนามในสัญญาสัมปทานจำนวน 7 ฉบับ สำหรับสิทธิในการพัฒนาโครงการสัมปทาน 8 โครงการ กับคณะกรรมการบริหารเขตเศรษฐกิจพิเศษทวาย พร้อมกันนี้ คณะกรรมการบริหารเขตเศรษฐกิจพิเศษทวาย นิติบุคคลเฉพาะกิจ และกลุ่มบริษัท ได้ทำข้อตกลงสามฝ่ายเพิ่มเติมภายใต้สัญญา Supplemental Memorandum of Understanding to the Tripartite Memorandum เพื่อกำหนดกรอบเงื่อนไขการให้ทางเลือกกับบริษัทในการได้รับสิทธิในที่ดินเพิ่มเติม (Land Right Option) สำหรับการพัฒนาและบริหารจัดการโครงการเขตเศรษฐกิจพิเศษทวายระยะเริ่มแรก เพื่อทดแทนการชดเชยเงินคืนในส่วนที่กลุ่มบริษัทได้ลงทุนไว้ก่อนหน้า ทั้งนี้ บริษัทจะสามารถใช้สิทธิดังกล่าวได้ เมื่อกลุ่มบริษัทผู้รับสัมปทานและคณะกรรมการบริหารเขตเศรษฐกิจพิเศษทวายปฏิบัติตามเงื่อนไขข้อบังคับที่กำหนดไว้ก่อนที่จะเริ่มพัฒนาโครงการและงานก่อสร้าง (Conditions Precedent) โดยครบถ้วนตามที่กำหนดไว้ในสัญญาสัมปทานโครงการเขตเศรษฐกิจพิเศษทวายระยะเริ่มแรก ทั้งนี้ กลุ่มบริษัทผู้รับสัมปทานได้ปฏิบัติตามเงื่อนไขดังกล่าวครบถ้วนแล้ว ยกเว้นในเรื่องการเซ็นสัญญาเช่าที่ดิน และการจ่ายค่าสิทธิในสัมปทาน เนื่องจากยังไม่ได้มีข้อตกลงที่เห็นชอบตรงกันระหว่างกลุ่มบริษัทผู้รับสัมปทานและคณะกรรมการบริหารเขตเศรษฐกิจพิเศษทวายเกี่ยวกับเนื้อหาของสัญญาเช่าที่ดิน กลุ่มบริษัทผู้รับสัมปทานจึงได้ชี้แจงต่อคณะกรรมการบริหารเขตเศรษฐกิจพิเศษทวายเพื่อจะขอชำระค่าสิทธิในสัมปทานของแต่ละโครงการพร้อมดอกเบี้ยให้แก่คณะกรรมการบริหารเขตเศรษฐกิจพิเศษทวาย เมื่อได้รับสัญญาเช่าที่ดินของแต่ละโครงการที่มีเนื้อหาสัญญาที่เห็นพ้องตรงกัน

อย่างไรก็ตาม เมื่อวันที่ 30 ธันวาคม 2563 กลุ่มบริษัทผู้รับสัมปทานได้รับหนังสือจากคณะกรรมการบริหารเขตเศรษฐกิจพิเศษทวาย แจ้งยกเลิกสิทธิสัมปทานทุกโครงการในเขตเศรษฐกิจพิเศษทวายระยะเริ่มแรก โดยเหตุที่ว่ากลุ่มบริษัทผู้รับสัมปทานผิดเงื่อนไขในสัญญาสัมปทานเกี่ยวกับการจ่ายชำระค่าสิทธิสัมปทานรายปี และผิดเงื่อนไขในสัญญาสัมปทานโครงการนิคมอุตสาหกรรมและถนนสองเลนเชื่อมต่อพื้นที่เขตเศรษฐกิจพิเศษทวายและชายแดนไทย-เมียนมา (Initial Industrial Estate and Two-lane Road) ที่กำหนดเพิ่มเติมโดยคณะกรรมการบริหารเขตเศรษฐกิจพิเศษทวาย ซึ่งกำหนดให้กลุ่มบริษัทผู้รับสัมปทานนี้ดำเนินการให้บริษัท อิตาเลียนไทย ดีเวล๊อปเมนต์ จำกัด (มหาชน) ลงนามหนังสือขอยกเลิกสิทธิในการได้รับชดเชยเงินลงทุนที่กลุ่มบริษัทได้ลงทุนไปก่อนหน้าภายใต้สัญญา Tripartite Memorandum

อนึ่ง เพื่อเป็นการรักษาสิทธิเรียกร้องในสัญญาที่ได้ทำไว้ดังกล่าวข้างต้น เมื่อวันที่ 19 มกราคม 2564 กลุ่มบริษัทผู้รับสัมปทานได้ส่งหนังสือโต้แย้งเกี่ยวกับเหตุแห่งการยกเลิกสัญญา เพื่อชี้แจงกลับไปยังคณะกรรมการบริหารเขตเศรษฐกิจพิเศษทวาย เนื่องจากการกำหนดเงื่อนไขเพิ่มเติมนั้น ทางกลุ่มบริษัทผู้รับสัมปทานไม่เห็นชอบ เพราะเป็นการกำหนดขึ้นเพียงฝ่ายเดียวของคู่สัญญา ทั้งนี้ กลุ่มบริษัทผู้รับสัมปทานได้เสนอไปยังคณะกรรมการบริหารเขตเศรษฐกิจพิเศษทวายเพื่อขอเจรจาหารือร่วมกันในประเด็นดังกล่าว ซึ่งอยู่ระหว่างการพิจารณาหารือร่วมกันจากหน่วยงานดังกล่าว

ตามที่ได้กล่าวไว้ข้างต้น แม้ว่าสิทธิในการได้รับเงินชดเชยเงินลงทุนในการพัฒนาโครงการนิคมอุตสาหกรรมและโครงสร้างพื้นฐานในพื้นที่เขตเศรษฐกิจพิเศษทวายที่กลุ่มบริษัทได้ลงทุนไปก่อนหน้า ยังคงเป็นไปตามสัญญา Tripartite Memorandum อย่างไรก็ตาม จำนวนเงินที่กลุ่มบริษัทจะได้รับชดเชยคืนนั้น ขึ้นอยู่กับผลสรุปของรายงาน Due Diligence จากที่ปรึกษาอิสระของนิติบุคคลเฉพาะกิจ ซึ่ง ณ ปัจจุบัน กลุ่มบริษัทยังไม่มีสิทธิในการเข้าถึงรายงานดังกล่าว และขึ้นอยู่กับความคืบหน้าของการพัฒนาโครงการเขตเศรษฐกิจพิเศษทวายระยะสมบูรณ์ (Full Phase) ซึ่งอาศัยการสนับสนุนจากรัฐบาลไทยและรัฐบาลของสาธารณรัฐแห่งสหภาพเมียนมาในการผลักดันโครงการสัมปทานต่างๆ ให้เกิดขึ้นในอนาคต รวมถึงการเข้ามาลงทุนของผู้ร่วมทุนรายใหม่ที่สนใจลงทุนในแต่ละโครงการสัมปทาน ทั้งนี้ ผู้บริหารของกลุ่มบริษัทไม่สามารถประเมินผลกระทบที่อาจเกิดขึ้น (ถ้ามี) ต่อมูลค่าที่คาดว่าจะได้รับคืนของต้นทุนระหว่างพัฒนาสำหรับสิทธิในสัมปทาน - โครงการทวายได้ ว่าจำนวนเงินที่จะได้รับชดเชยคืนนั้นจะมีมูลค่าสูงกว่าหรือต่ำกว่าต้นทุนพัฒนาโครงการที่กลุ่มบริษัทได้บันทึกไว้ในงบการเงินหรือไม่ นอกจากนี้ ผลกระทบจากการแจ้งยกเลิกสิทธิสัมปทานทุกโครงการในเขตเศรษฐกิจพิเศษทวายระยะเริ่มแรก ยังอยู่ระหว่างการเจรจากับคณะกรรมการบริหารเขตเศรษฐกิจพิเศษทวาย ซึ่งยังไม่สามารถสรุปได้ในปัจจุบัน อีกทั้งสถานการณ์การเมืองและเศรษฐกิจภายในของสาธารณรัฐแห่งสหภาพเมียนมาในปัจจุบัน ซึ่งยังคงมีความไม่แน่นอนที่อาจส่งผลกระทบต่อการพัฒนาโครงการดังกล่าวของกลุ่มบริษัทในอนาคต ข้าพเจ้าจึงไม่สามารถประเมินผลกระทบที่อาจเกิดขึ้น (ถ้ามี) ต่อยอดคงเหลือของต้นทุนระหว่างพัฒนาสำหรับสิทธิในสัมปทาน - โครงการทวายได้ และไม่สามารถพิจารณาผลกระทบที่อาจมีต่องบการเงินรวมและเฉพาะของบริษัท เนื่องจากความไม่แน่นอนและข้อจำกัดของสถานการณ์ตามที่กล่าวไว้

* ตามที่กล่าวไว้ในหมายเหตุประกอบงบการเงินข้อ 16.3 งบแสดงฐานะการเงินรวม ณ วันที่ 31 ธันวาคม 2563 ได้รวมเงินลงทุนในกิจการร่วมค้าแห่งหนึ่งตามวิธีส่วนได้เสียจำนวน 179.33 ล้านบาท ซึ่งจำนวนดังกล่าวคำนวณจากข้อมูลทางการเงินของกิจการร่วมค้า ณ วันที่ 30 กันยายน 2562 ที่ผ่านการสอบทานจากผู้สอบบัญชีของกิจการร่วมค้าแล้ว ทั้งนี้ ฝ่ายบริหารของกิจการร่วมค้าไม่สามารถจัดทำข้อมูลทางการเงินให้เป็นปัจจุบันได้ เนื่องจากกิจการร่วมค้าและเจ้าของโครงการมีข้อพิพาทเกี่ยวกับการบอกเลิกสัญญาว่าจ้าง และอยู่ระหว่างการเจรจาเกี่ยวกับมูลค่าที่คาดว่าจะได้รับคืนของสินทรัพย์สุทธิจากภาระผูกพันในหนี้สินปัจจุบัน และภาระหนี้สินที่อาจเกิดขึ้น ทั้งนี้ ผู้บริหารของกิจการร่วมค้ายังไม่สามารถประเมินผลกระทบที่อาจเกิดขึ้น (ถ้ามี) จากการบอกเลิกสัญญาดังกล่าว ซึ่งยังไม่สามารถสรุปได้ในปัจจุบัน ข้าพเจ้าไม่สามารถพิจารณาผลกระทบที่อาจจำเป็นต้องปรับปรุงรายการบัญชีสำหรับส่วนได้เสียในกิจการร่วมค้าดังกล่าว
* ตามที่กล่าวไว้ในหมายเหตุประกอบงบการเงินข้อ 9 งบแสดงฐานะการเงินรวมและเฉพาะของบริษัท ณ วันที่ 31 ธันวาคม 2563 ได้รวมลูกหนี้การค้ารัฐวิสาหกิจสำหรับโครงการก่อสร้างแห่งหนึ่งจำนวน 1,125.79 ล้านบาท ซึ่งบริษัทได้ดำเนินการก่อสร้างเสร็จสิ้นแล้วในเดือนกันยายน 2562 และอยู่ระหว่างการเจรจาขอรับชำระค่าผลงานก่อสร้างซึ่งถูกหักไว้ เนื่องจากเจ้าของโครงการเรียกร้องให้บริษัทชำระค่าปรับสำหรับงานก่อสร้างที่แล้วเสร็จภายหลังวันที่กำหนดไว้ในสัญญา (Key Date) และภายหลังวันสิ้นสุดเวลาตามสัญญาก่อสร้าง ทั้งนี้ ในเดือนมกราคม 2563 บริษัทได้ทำหนังสือโต้แย้งการขอให้ชำระค่าปรับและได้ชี้แจงมูลเหตุของงานก่อสร้างที่ล้าช้ากว่าแผนงานที่กำหนด ซึ่งจำเป็นต้องขอขยายเวลาแล้วเสร็จจากวันที่กำหนดไว้ในสัญญาเริ่มแรกที่ทำไว้กับเจ้าของโครงการ เนื่องจากมีหลายกรณีและหลายเหตุการณ์ที่มีผลกระทบต่อความล่าช้าในการปฏิบัติงานก่อสร้าง ต่อมา ในเดือนกันยายน 2563 บริษัทได้รับหนังสือแจ้งจากเจ้าของโครงการสรุปผลการพิจารณาอนุมัติการขยายเวลาการก่อสร้างจากสาเหตุแห่งความล่าช้าจากบางเหตุการณ์ และปรับลดค่าปรับให้แก่บริษัทบางส่วน อย่างไรก็ตาม บริษัทยังคงมีข้อโต้แย้งเกี่ยวกับจำนวนวันในการขยายกำหนดเวลาแล้วเสร็จจากเหตุแห่งความล่าช้าที่เจ้าของโครงการได้พิจารณาอนุมัติแล้ว จึงได้ทำหนังสือขอสงวนสิทธิเพื่อขอลดหรืองดค่าปรับส่วนที่เหลือ พร้อมทั้งขอรับชำระค่าผลงานก่อสร้างที่ได้ถูกหักไว้ รวมถึงการขอขยายกำหนดเวลาแล้วเสร็จ จากเหตุแห่งความล่าช้าอื่นๆ ซึ่งอยู่ระหว่างการเสนอต่อคณะกรรมการของเจ้าของโครงการเพื่อพิจารณาอนุมัติ ทั้งนี้ ฝ่ายบริหารของบริษัทยังไม่สามารถประเมินผลกระทบจากเรื่องดังกล่าว ซึ่งขึ้นอยู่กับเหตุการณ์ที่ยังไม่สามารถสรุปได้ในปัจจุบัน ข้าพเจ้าไม่สามารถพิจารณาผลกระทบที่อาจเกิดขึ้น (ถ้ามี) ต่อยอดคงเหลือของลูกหนี้การค้าดังกล่าวในงบการเงินรวมและเฉพาะของบริษัทได้

ข้าพเจ้าได้ปฏิบัติงานตรวจสอบตามมาตรฐานการสอบบัญชี โดยได้ระบุความรับผิดชอบของข้าพเจ้าไว้ในวรรคความรับผิดชอบของผู้สอบบัญชีในการตรวจสอบงบการเงินในรายงานของข้าพเจ้า ทั้งนี้ ข้าพเจ้ามีความเป็นอิสระจากกลุ่มบริษัทตามข้อกำหนดจรรยาบรรณของผู้ประกอบวิชาชีพบัญชีที่กำหนดโดยสภาวิชาชีพบัญชี ในส่วนที่เกี่ยวข้องกับการตรวจสอบงบการเงินของบริษัท และข้าพเจ้าได้ปฏิบัติตามความรับผิดชอบด้านจรรยาบรรณอื่น ๆ ซึ่งเป็นไปตามข้อกำหนดเหล่านี้ ข้าพเจ้าเชื่อว่าหลักฐานการสอบบัญชีที่ข้าพเจ้าได้รวบรวมมานั้นเพียงพอและเหมาะสมเพื่อใช้เป็นเกณฑ์ในการแสดงความเห็นอย่างมีเงื่อนไขของข้าพเจ้า

*ข้อมูลและเหตุการณ์อื่นที่ควรทราบ*

โดยมิได้เป็นการเปลี่ยนแปลงการแสดงความเห็นอย่างมีเงื่อนไขของข้าพเจ้า ข้าพเจ้าขอให้สังเกตข้อมูลดังต่อไปนี้

1. ตามที่กล่าวไว้ในหมายเหตุประกอบงบการเงินข้อ 16.2 19 และ 26 กลุ่มบริษัทมีเงินลงทุนในโครงการที่สำคัญกับหน่วยงานรัฐบาลทั้งในประเทศไทยและต่างประเทศ ซึ่งอยู่ในขั้นตอนของการพัฒนาโครงการ ทั้งนี้ การพัฒนาโครงการดังกล่าวเพื่อให้สามารถดำเนินการได้ตามแผนนั้น ขึ้นอยู่กับสถานการณ์และปัจจัยหลายอย่าง เงินลงทุนในโครงการที่สำคัญในงบการเงินรวมและเฉพาะของบริษัท ณ วันที่ 31 ธันวาคม 2563 มีดังนี้
* ตามที่กล่าวไว้ในหมายเหตุประกอบงบการเงินข้อ 16.2 บริษัทมีเงินลงทุนในโครงการเหมืองแร่ บ๊อกไซต์ และโครงการก่อสร้างโรงงานอลูมิน่า (เป็นการลงทุนผ่านบริษัทร่วมแห่งหนึ่งซึ่งจัดตั้งในสาธารณรัฐประชาธิปไตยประชาชนลาว) โดยมีเงินลงทุนในบริษัทร่วมเพื่อลงทุนในโครงการดังกล่าว รวมถึงลูกหนี้การค้า ลูกหนี้เงินประกันผลงาน และเงินให้กู้ยืมแก่บริษัทร่วมรวมทั้งสิ้น 1,087.80 ล้านบาท ทั้งนี้ บริษัทร่วมได้รับประทานบัตรการทำเหมืองแร่บ๊อกไซต์จากรัฐบาลสาธารณรัฐประชาธิปไตยประชาชนลาว และอยู่ระหว่างการพิจารณาอนุมัติการขอใบรับรองรายงานสิ่งแวดล้อมและสังคม (ESIA Certificate) จากหน่วยงานดังกล่าว เพื่อให้สามารถเริ่มดำเนินโครงการก่อสร้างโรงงานอลูมิน่าได้ นอกจากนี้ ผู้บริหารของบริษัทร่วมอยู่ระหว่างการเจรจากับผู้ร่วมลงทุนในการจัดหาแหล่งเงินทุนเพื่อพัฒนาโครงการต่อไป เนื่องจากบริษัทร่วมต้องอาศัยเงินลงทุนจำนวนมากในการพัฒนาโครงการ
* ตามที่กล่าวไว้ในหมายเหตุประกอบงบการเงินข้อ 19 บริษัทย่อยมีต้นทุนในการได้มาซึ่งสิทธิในการสำรวจและพัฒนาโครงการเหมืองแร่โปแตชเป็นจำนวนเงิน 2,293.49 ล้านบาท และมีรายจ่ายในการสำรวจและพัฒนาโครงการเหมืองแร่รวมจำนวน 953.57 ล้านบาท ทั้งนี้ โครงการดังกล่าวอยู่ระหว่างการพิจารณาอนุมัติการขอประทานบัตรการทำเหมืองแร่โปแตชจากรัฐบาล ซึ่งฝ่ายบริหารของบริษัทเชื่อมั่นว่าโครงการดังกล่าวจะได้รับการอนุมัติและสามารถดำเนินการได้ในอนาคต เนื่องจากบริษัทย่อยได้มีการดำเนินการตามเงื่อนไขในการขอประทานบัตรการทำเหมืองแร่โดยครบถ้วนแล้ว ทั้งนี้ การลงทุนพัฒนาโครงการดังกล่าวภายหลังได้รับประทานบัตรการทำเหมืองแร่โปแตชจากรัฐบาลต้องอาศัยเงินลงทุนเป็นจำนวนมาก
* ตามที่กล่าวไว้ในหมายเหตุประกอบงบการเงินข้อ 26 งบการเงินรวมและเฉพาะของบริษัท ได้รวมค่าใช้จ่ายสัมปทานรอตัดบัญชีและต้นทุนโครงการระหว่างพัฒนาโครงการในสาธารณรัฐโมซัมบิก จำนวน 2,284.28 ล้านบาท และ 1,993.23 ล้านบาท ตามลำดับ รายการดังกล่าวเป็นต้นทุนการได้มาซึ่งสิทธิสัมปทานและต้นทุนพัฒนาโครงการก่อสร้างทางรถไฟสำหรับลำเลียงของหนัก และโครงการก่อสร้างท่าเรือน้ำลึก ซึ่งบริษัทย่อยในต่างประเทศได้รับสิทธิสัมปทานจากหน่วยงานรัฐบาลของสาธารณรัฐโมซัมบิก ทั้งนี้ ความคืบหน้าของโครงการระหว่างพัฒนาดังกล่าว ขึ้นอยู่กับการเจรจากับผู้ร่วมลงทุนเพื่อร่วมดำเนินธุรกิจในอนาคต และการได้รับอนุมัติเงินสนับสนุนโครงการจากสถาบันการเงิน เนื่องจากบริษัทย่อยต้องอาศัยเงินลงทุนจำนวนมากในการพัฒนาโครงการดังกล่าว
1. ข้าพเจ้าได้เคยแสดงความเห็นอย่างมีเงื่อนไขต่องบการเงินรวมสำหรับปี 2562 เกี่ยวกับมูลค่าที่คาดว่าจะเรียกเก็บเงินไม่ได้จากลูกหนี้การค้าของบริษัทย่อยในต่างประเทศแห่งหนึ่ง จำนวน 238.46 ล้านบาท (สุทธิจากค่าเผื่อการด้อยค่าจำนวน 46.04 ล้านบาท) ซึ่งอยู่ระหว่างติดตามเรียกรับชำระหนี้ตามแผนการชำระหนี้ ปัจจุบัน ลูกหนี้ดังกล่าวไม่สามารถจ่ายชำระหนี้ได้ตามแผน และได้ขอขยายแผนการชำระหนี้ออกไป เนื่องจากประสบปัญหาเกี่ยวกับการดำเนินโครงการอันสืบเนื่องมาจากสถานการณ์การแพร่ระบาดของโรคติดเชื้อไวรัสโคโรนา 2019 ฝ่ายบริหารของบริษัทย่อยได้ประเมินโอกาสที่จะได้รับชำระเงินจากลูกหนี้ดังกล่าวเห็นว่าระดับความไม่แน่นอนในการที่จะเก็บเงินไม่ได้นั้นมีมากขึ้น จึงได้พิจารณาบันทึกค่าเผื่อผลขาดทุนจากการด้อยค่าสำหรับยอดคงเหลือของลูกหนี้ทั้งจำนวน ในงบกำไรขาดทุนรวมสำหรับปีสิ้นสุดวันที่ 31 ธันวาคม 2563 ตามที่ได้อธิบายไว้ในหมายเหตุประกอบงบการเงินข้อ 9
2. ข้าพเจ้าได้เคยแสดงความเห็นอย่างมีเงื่อนไขต่องบการเงินรวมสำหรับปี 2562 เกี่ยวกับมูลค่าที่คาดว่าจะเรียกเก็บเงินไม่ได้จากลูกหนี้การค้า และรายได้ที่ยังไม่เรียกชำระของบริษัทย่อยในต่างประเทศแห่งหนึ่ง จำนวน 121.55 ล้านบาท และ 63.48 ล้านบาท ตามลำดับ ซึ่งฝ่ายบริหารของบริษัทย่อยได้ทำการเจรจาเพื่อขอรับชำระหนี้ และหารือเกี่ยวกับการสนับสนุนทางการเงินจากกลุ่มบริษัทของลูกหนี้ ให้สนับสนุนทางการเงินเพื่อให้สามารถดำเนินโครงการต่อได้จนเสร็จสิ้น อย่างไรก็ตาม การเจรจาดังกล่าวไม่ได้รับการอนุมัติจากคณะกรรมการของกลุ่มบริษัทของลูกหนี้ ฝ่ายบริหารของบริษัทย่อยจึงได้พิจารณาบันทึกขาดทุนจากการด้อยค่าสำหรับรายการดังกล่าวทั้งจำนวน ในงบกำไรขาดทุนรวมสำหรับปีสิ้นสุดวันที่ 31 ธันวาคม 2563 ตามที่ได้อธิบายไว้ในหมายเหตุประกอบงบการเงินข้อ 9
3. ตามที่กล่าวไว้ในหมายเหตุประกอบงบการเงินข้อ 12.1 งบการเงินรวม ณ วันที่ 31 ธันวาคม 2563 ได้รวมรายได้ส่วนของบริษัทที่ได้รับรู้ในงบการเงินแล้วแต่ยังไม่เรียกชำระจำนวน 276.94 ล้านบาท จากโครงการก่อสร้างกับรัฐวิสาหกิจแห่งหนึ่งของกิจการร่วมค้าในต่างประเทศ ซึ่งเป็นการร่วมลงทุนระหว่างบริษัทและบริษัทย่อยในต่างประเทศแห่งหนึ่ง กิจการร่วมค้าได้ดำเนินการก่อสร้างเสร็จสิ้นแล้วในปีก่อน และได้รับหนังสือรับมอบงาน (Taking Over Certificate) จากเจ้าของโครงการแล้ว แต่ยังไม่สามารถเบิกเงินค่าผลงานงวดสุดท้ายได้ กิจการร่วมค้าได้ยื่นหนังสือยืนยันการทำงานแล้วเสร็จ (Statement of Completion) แก่เจ้าของโครงการเพื่อให้ออกหนังสือรับรองงานที่แล้วเสร็จสมบูรณ์ (Final Completion Certificate) เพื่อให้สามารถเบิกเงินค่าผลงานได้ ทั้งนี้ มูลค่าที่คาดว่าจะได้รับจากรายได้ที่ยังไม่เรียกชำระดังกล่าวขึ้นอยู่กับผลการเจรจากับผู้ว่าจ้าง ซึ่งยังไม่สามารถสรุปได้ในปัจจุบันเนื่องจากข้อจำกัดจากสถานการณ์การแพร่ระบาดของโรคติดเชื้อไวรัสโคโรนา 2019 อย่างไรก็ตาม ผู้บริหารของกิจการร่วมค้าเชื่อมั่นว่าจะได้รับการรับรองเพื่อออกใบแจ้งหนี้เรียกเก็บค่าผลงานงวดสุดท้าย และจะได้รับชำระเงินค่าผลงานจากเจ้าของโครงการได้เต็มจำนวนในภายหลัง
4. ตามที่กล่าวไว้ในหมายเหตุประกอบงบการเงินข้อ 6 งบการเงินรวมสำหรับปีสิ้นสุดวันที่ 31 ธันวาคม 2562 ที่แสดงเป็นข้อมูลเปรียบเทียบได้มีการปรับปรุงใหม่ จากผลกระทบของรายการเพิ่มทุนและการเปลี่ยนแปลงโครงสร้างผู้ถือหุ้นของบริษัทย่อยในต่างประเทศแห่งหนึ่งในระหว่างไตรมาส 3 และ 4 ปี 2562 ซึ่งมีการออกหุ้นสามัญเพิ่มทุนให้ผู้ร่วมลงทุนรายใหม่ในราคาตามมูลค่าหุ้นที่ตราไว้ ซึ่งต่ำกว่ามูลค่ายุติธรรมของหุ้นจากการประเมินมูลค่ายุติธรรมโดยที่ปรึกษาทางการเงินอิสระซึ่งเสร็จสิ้นภายในปี 2563 รายการดังกล่าวถือเป็นการจ่ายโดยใช้หุ้นเป็นเกณฑ์ ตามมาตรฐานการรายงานทางการเงิน ฉบับที่ 2 เรื่อง “การจ่ายโดยใช้หุ้นเป็นเกณฑ์” บริษัทย่อยจึงปรับปรุงมูลค่ายุติธรรมของหุ้น ณ วันให้สิทธิ และรับรู้ส่วนต่างของราคาหุ้นเป็นค่าใช้จ่ายที่เกี่ยวข้องกับการเพิ่มขึ้นของส่วนของผู้ถือหุ้นในบริษัทย่อยจำนวน 1,543.14 ล้านบาท ในงบกำไรขาดทุนรวมสำหรับงวดเก้าเดือนสิ้นสุดวันที่ 30 กันยายน 2562 ภายหลังจากการเพิ่มทุนดังกล่าวแล้วเสร็จ บริษัทย่อยได้มีการปรับโครงสร้างผู้ถือหุ้นในระหว่างไตรมาส 4 ปี 2562 โดยผู้ร่วมลงทุนรายใหม่มีอำนาจควบคุมบริษัทดังกล่าวร่วมกันกับบริษัท ทำให้บริษัทสูญเสียอำนาจการควบคุมในบริษัทย่อย บริษัทจึงได้ปรับปรุงรายการเพื่อรับรู้มูลค่าเงินลงทุนที่เหลืออยู่ในบริษัทย่อยเดิม (บริษัทที่ควบคุมร่วมกันในปัจจุบัน) ด้วยมูลค่ายุติธรรมจำนวน 1,295.00 ล้านบาท และรับรู้ส่วนต่างของมูลค่ายุติธรรมกับรายการตัดบัญชีของสินทรัพย์สุทธิ และส่วนทุนจากการจ่ายโดยใช้หุ้นเป็นเกณฑ์ที่เคยบันทึกไว้เดิม ณ วันที่ 30 กันยายน 2562 เป็นกำไรจากการสูญเสียอำนาจควบคุมในบริษัทย่อยจำนวน 2,838.14 ล้านบาท ในงบการเงินรวมสำหรับปีสิ้นสุดวันที่ 31 ธันวาคม 2562 มูลค่ายุติธรรมของบริษัทย่อยดังกล่าวประเมินโดยที่ปรึกษาทางการเงินอิสระ ใช้วิธีประมาณการรายได้ (Income Approach) คิดลดกระแสเงินสดในอนาคตเป็นมูลค่าปัจจุบัน ซึ่งอาศัยข้อมูลและสมมติฐานเกี่ยวกับความเป็นไปได้ของโครงการที่จะเกิดขึ้นในอนาคต เพื่อประมาณกระแสเงินสดรับและจ่ายในอนาคตที่คาดว่าจะเกิดขึ้น เนื่องจากปัจจุบันโครงการสัมปทานของบริษัทที่ควบคุมร่วมกันดังกล่าว (บริษัทย่อยเดิม) อยู่ระหว่างการก่อสร้างโครงการ ทั้งนี้ กระแสเงินสดที่เกิดขึ้นจริง อาจมีการเปลี่ยนแปลงจากประมาณการขึ้นอยู่กับปัจจัยต่างๆในอนาคต

*เรื่องสำคัญในการตรวจสอบ*

เรื่องสำคัญในการตรวจสอบคือเรื่องต่างๆ ที่มีนัยสำคัญที่สุดตามดุลยพินิจเยี่ยงผู้ประกอบวิชาชีพของข้าพเจ้าในการตรวจสอบงบการเงินรวมและเฉพาะของบริษัทสำหรับงวดปัจจุบัน ข้าพเจ้าได้นำเรื่องเหล่านี้มาพิจารณาในบริบทของการตรวจสอบงบการเงินรวมและเฉพาะของบริษัทโดยรวมและในการแสดงความเห็นของข้าพเจ้า ทั้งนี้ ข้าพเจ้าไม่ได้แสดงความเห็นแยกต่างหากสำหรับเรื่องเหล่านี้ นอกจากเรื่องที่ได้กล่าวไว้ในวรรคเกณฑ์ในการแสดงความเห็นอย่างมีเงื่อนไขดังกล่าวข้างต้น ข้าพเจ้าได้กำหนดเรื่องที่จะกล่าวต่อไปนี้เป็นเรื่องสำคัญในการตรวจสอบเพื่อสื่อสารในรายงานของข้าพเจ้า

| **เรื่องสำคัญจากการตรวจสอบ** | **การตอบสนองความเสี่ยงของผู้สอบบัญชี** |
| --- | --- |
| **การรับรู้รายได้ที่เกี่ยวข้องกับสัญญาก่อสร้าง**กลุ่มบริษัทและบริษัทมีรายได้จากการให้บริการรับเหมาก่อสร้าง สำหรับปีสิ้นสุดวันที่ 31 ธันวาคม 2563 จำนวน 46,189.11 ล้านบาท และ 35,293.89 ล้านบาท ตามลำดับ การรับรู้รายได้ค่าบริการรับเหมาก่อสร้าง ต้องใช้ดุลยพินิจที่สำคัญ และข้อสมมติฐาน ในการประเมินความเหมาะสมของการประมาณการของรายการที่เกี่ยวข้องกับการรับรู้รายได้ในแต่ละสัญญารายได้ค่าบริการรับเหมาก่อสร้างของกลุ่มบริษัทรับรู้ตลอดช่วงเวลาหนึ่ง โดยวัดระดับความก้าวหน้าของโครงการก่อสร้างในแต่ละสัญญา ด้วยวิธีอัตราส่วนของต้นทุนที่เกิดขึ้นแล้วจนถึงปัจจุบันกับประมาณการต้นทุนทั้งสิ้นจนจบโครงการ การประมาณการต้นทุนโครงการก่อสร้าง รวมถึงสำรองเผื่อขาดทุนสำหรับโครงการ ต้องอาศัยดุลยพินิจที่สำคัญของผู้บริหาร ซึ่งมีต้องมีการทบทวนตลอดระยะเวลาโครงการ และปรับปรุงประมาณการเมื่อจำเป็น นอกจากนี้ รายได้จากการเปลี่ยนแปลงของสัญญาที่ยังไม่มีการกำหนดราคาที่จะเปลี่ยนแปลง ต้องอาศัยดุลยพินิจของผู้บริหารในการประเมินความเป็นไปได้ที่กลุ่มบริษัทจะเรียกเก็บสิ่งตอบแทนที่กลุ่มบริษัทมีสิทธิจะได้รับ และประมาณการจำนวนของสิ่งตอบแทนดังกล่าวรายได้จากการให้บริการก่อสร้างมีจำนวนเงินที่เป็นสาระสำคัญ และมีผลกระทบอย่างมากต่อรายการทางบัญชีที่เกี่ยวข้องกับสัญญาก่อสร้าง ได้แก่ รายได้ที่ยังไม่เรียกชำระ เงินรับล่วงหน้าส่วนที่เกินงานระหว่างทำ และต้นทุนการก่อสร้าง กลุ่มบริษัทและบริษัทได้เปิดเผยนโยบายการบัญชีที่เกี่ยวข้องกับการรับรู้รายได้ และรายละเอียดของรายได้จากการให้บริการรับเหมาก่อสร้าง และยอดคงเหลือของรายการทางบัญชีที่เกี่ยวข้องกับการรับรู้รายได้ในหมายเหตุประกอบงบการเงินข้อ 4 12 และ 48  | วิธีการตรวจสอบของข้าพเจ้าโดยสรุป มีดังนี้* ทำความเข้าใจกระบวนการ และระบบการควบคุมภายในสำหรับการจัดทำรายงาน และประมาณการที่นำมาใช้ในการกำหนดขั้นความสำเร็จของงานสำหรับโครงการก่อสร้างของกลุ่มบริษัทและบริษัท
* สุ่มตรวจสอบประมาณการต้นทุนโครงการก่อสร้าง โดยสอบถามผู้บริหารที่รับผิดชอบ และประเมินความเหมาะสมของการประมาณการ
* ตรวจสอบและประเมินความสมเหตุสมผลของการเปลี่ยนแปลงประมาณการต้นทุนในระหว่างปี
* สุ่มตรวจสอบต้นทุนโครงการที่เกิดขึ้นจริงกับเอกสารประกอบรายการ และประเมินความสมเหตุสมผลของการประมาณต้นทุนที่คาดว่าจะเกิดขึ้นสำหรับงานส่วนที่เหลือจนกว่าการก่อสร้างดังกล่าวจะแล้วเสร็จ เพื่อพิจารณาประมาณการผลขาดทุนที่อาจจะเกิดขึ้นของแต่ละโครงการก่อสร้าง
* เปรียบเทียบอัตรากำไรขั้นต้นตั้งแต่เริ่มโครงการจนถึงปัจจุบัน เพื่อวิเคราะห์และประเมินความเหมาะสมของประมาณการต้นทุนโครงการ
* สุ่มตรวจสอบรายการเปลี่ยนแปลงของสัญญาในระหว่างปีกับเอกสารประกอบรายการ และประเมินความสมเหตุสมผลของการประมาณการสิ่งตอบแทนที่กลุ่มบริษัทและบริษัทมีสิทธิจะได้รับจากรายการเปลี่ยนแปลงของสัญญาที่ยังไม่มีการกำหนดราคาที่จะเปลี่ยนแปลง
* ตรวจสอบรายการเรียกชำระค่างานจากลูกค้าในระหว่างปีกับสัญญาก่อสร้างและใบตรวจรับงานจากลูกค้า เพื่อตรวจสอบความเหมาะสมของรายได้ที่ ยังไม่เรียกชำระ และเงินรับล่วงหน้าส่วนที่เกินงานระหว่างทำ
* สุ่มเยี่ยมชมสถานที่ก่อสร้างสำหรับโครงการที่มีสาระสำคัญ เพื่อสอบถามความคืบหน้าของโครงการจากวิศวกรผู้ควบคุมงาน แล้วนำข้อมูลที่ได้จากการประมาณการความสำเร็จของเนื้องาน มาใช้เปรียบเทียบกับอัตราความสำเร็จของงานตามวิธีการทางบัญชี เพื่อให้แน่ใจว่าการรับรู้รายได้และต้นทุนงาน เป็นไปในทิศทางเดียวกัน
* ประเมินความเพียงพอของการเปิดเผยข้อมูลของกลุ่มบริษัทและบริษัทเกี่ยวกับการรับรู้รายได้จากการก่อสร้าง
 |
| **ค่าเผื่อผลขาดทุนจากการด้อยค่าของลูกหนี้การค้าและลูกหนี้อื่น** ณ วันที่ 31 ธันวาคม 2563 กลุ่มบริษัทและบริษัทมีลูกหนี้การค้าและลูกหนี้อื่น - สุทธิจากค่าเผื่อผลขาดทุนจากการด้อยค่า จำนวน 12,187.12 ล้านบาท และ 12,468.47 ล้านบาท ตามลำดับ กลุ่มบริษัทและบริษัทรับรู้ค่าเผื่อผลขาดทุนจากการด้อยค่าในระหว่างปี จำนวน 199.75 ล้านบาท และกลับรายการค่าเผื่อผลขาดทุนการด้อยค่าจำนวน 49.79 ล้านบาท ตามลำดับ การประมาณการค่าเผื่อผลขาดทุนจากการด้อยค่า เพื่อให้สะท้อนถึงมูลค่าที่คาดว่าจะได้รับของลูกหนี้การค้าและลูกหนี้อื่น อันเกิดจากการที่ไม่สามารถเรียกชำระหนี้จากลูกหนี้ได้ รวมถึงการประมาณการค่าเผื่อผลขาดทุนจากการด้อยค่าที่คาดว่าจะเกิดขึ้น ผู้บริหารต้องใช้ดุลยพินิจในการประเมินความเหมาะสมของประมาณการ และข้อสมมติฐาน ซึ่งรวมการประเมินถึงโอกาสที่จะได้รับชำระหนี้โดยพิจารณาจากข้อมูลแวดล้อมต่างๆ รวมถึงการพิจารณาการเพิ่มขึ้นอย่างมีนัยสำคัญของความเสี่ยงด้านเครดิตนับจากวันรับรู้รายการเริ่มแรก ยกเว้นเรื่องที่กล่าวไว้ในวรรคเกณฑ์ในการแสดงความเห็นอย่างมีเงื่อนไขกลุ่มบริษัทและบริษัทได้เปิดเผยเกี่ยวกับยอดคงเหลือของลูกหนี้การค้าและลูกหนี้อื่นในหมายเหตุประกอบงบการเงินข้อ 9 และ 10  | วิธีการตรวจสอบของข้าพเจ้าโดยสรุป มีดังนี้* ทำความเข้าใจระบบการควบคุมภายในของบริษัทเกี่ยวกับวิธีการประเมินมูลค่าที่คาดว่าจะได้รับจากการเรียกเก็บหนี้จากลูกหนี้การค้าและลูกหนี้อื่น รวมถึงกระบวนการการพิจารณาค่าเผื่อผลขาดทุนจากการด้อยค่าที่คาดว่าจะเกิดขึ้น เพื่อประเมินความสมเหตุสมผลของประมาณการที่ผู้บริหารใช้พิจารณามูลค่าที่จะได้รับคืน
* สอบทานอายุของลูกหนี้ที่ค้างชำระเป็นระยะเวลานาน และประเมินค่าเผื่อผลขาดทุนจากการด้อยค่าจากข้อมูลแวดล้อมต่างๆ เปรียบเทียบกับจำนวนค่าเผื่อผลขาดทุนจากการด้อยค่าที่กลุ่มบริษัทและบริษัทได้บันทึกไว้ พิจารณาสาเหตุของผลแตกต่างและความเหมาะสมของค่าเผื่อผลขาดทุนจากการด้อยค่า
* ประเมินมูลค่าที่คาดว่าจะได้รับจากลูกหนี้ รวมถึงทดสอบการรับชำระเงินหลังวันสิ้นงวด โดยพิจารณาควบคู่กับการประเมินกระแสเงินสดในอนาคตของลูกหนี้ เพื่อประเมินความสามารถในการชำระหนี้ในอนาคต
* ประเมินความเพียงพอของการเปิดเผยข้อมูลของ กลุ่มบริษัทและของบริษัทเกี่ยวกับลูกหนี้การค้าและลูกหนี้อื่น และค่าเผื่อผลขาดทุนจากการด้อยค่า
 |
| **เงินลงทุนในบริษัทย่อยและค่าความนิยม เงินลงทุนในบริษัทร่วม และบริษัทที่ควบคุมร่วมกัน***เงินลงทุนในบริษัทย่อยและค่าความนิยม* ณ วันที่ 31 ธันวาคม 2563 บริษัทมีเงินลงทุนใน บริษัทย่อย (สุทธิจากค่าเผื่อการด้อยค่าของเงินลงทุน) จำนวน 11,788.29 ล้านบาท บริษัทได้บันทึกค่าเผื่อการด้อยค่าของเงินลงทุนในบริษัทย่อยในระหว่างปีจำนวน 221.81 ล้านบาท นอกจากนี้ บริษัทมีค่าความนิยมจำนวน 852.50 ล้านบาท ซึ่งเป็นค่าความนิยมที่เกิดจากการลงทุนในกลุ่มธุรกิจเหมืองแร่โปแตช ธุรกิจปูนซีเมนต์ในประเทศไทย และธุรกิจก่อสร้างในประเทศอินเดีย *เงินลงทุนในบริษัทร่วมและบริษัทที่ควบคุมร่วมกัน*ณ วันที่ 31 ธันวาคม 2563 กลุ่มบริษัทและบริษัทมีเงินลงทุนในบริษัทร่วมและบริษัทที่ควบคุมร่วมกันซึ่งแสดงมูลค่าตามวิธีส่วนได้เสียในงบการเงินรวมจำนวน 2,333.08 ล้านบาท และมูลค่าตามราคาทุนในงบการเงินเฉพาะของบริษัทจำนวน 2,369.98 ล้านบาททั้งนี้ ในการพิจารณามูลค่าที่คาดว่าจะได้รับคืนของเงินลงทุนในบริษัทย่อย บริษัทร่วม และบริษัทที่ควบคุมร่วมกัน รวมถึงการทดสอบการด้อยค่าของค่าความนิยมดังกล่าว ผู้บริหารต้องใช้ดุลยพินิจอย่างมาก ในการประเมินความเหมาะสมของประมาณการ และข้อสมมติฐานที่สำคัญเกี่ยวกับความสามารถของบริษัทย่อย บริษัทร่วมและบริษัทที่ควบคุมร่วมกันในการประกอบกิจการให้มีผลกำไรในอนาคต รวมถึงการประมาณการกระแสเงินสดรับและจ่ายในอนาคตที่คาดว่าจะเกิดขึ้นจากการดำเนินงานอย่างต่อเนื่องของกิจการ และการใช้อัตราคิดลดที่เหมาะสมเพื่อคิดลดกระแสเงินสดในอนาคต ซึ่งนำมาใช้ในการคำนวณมูลค่าที่คาดว่าจะได้รับคืนกลุ่มบริษัทและบริษัทได้เปิดเผยเกี่ยวกับนโยบายการบัญชี และรายละเอียดของเงินลงทุนในบริษัทย่อยบริษัทร่วมและบริษัทที่ควบคุมร่วมกัน และค่าความนิยม ในหมายเหตุประกอบงบการเงินข้อ 4 16 และ 25 | วิธีการตรวจสอบของข้าพเจ้าโดยสรุป มีดังนี้* ทำความเข้าใจวิธีการประเมินมูลค่าที่คาดว่าจะได้รับจากการลงทุนในบริษัทย่อยและบริษัทร่วม และกลุ่มธุรกิจต่างๆ
* พิจารณาข้อบ่งชี้ของการด้อยค่าของเงินลงทุนในบริษัทย่อยและบริษัทร่วม และค่าความนิยมของกลุ่มธุรกิจต่างๆ
* พิจารณาความสมเหตุสมผลของข้อสมมติฐาน และวิธีการที่ผู้บริหารใช้ในการคำนวณประมาณการกระแสเงินสดรับและจ่ายในอนาคตที่คาดว่าจะเกิดขึ้น รวมถึงการตรวจสอบหลักฐานสนับสนุนซึ่งแสดงถึงการประมาณการที่ดีที่สุดของฝ่ายบริหาร โดยเฉพาะเรื่องการคาดการณ์การเติบโตของรายได้ กำไรขั้นต้น และกำไรจากการดำเนินงานของบริษัทย่อย และกลุ่มธุรกิจต่างๆ
* ทดสอบการคำนวณและประเมินความเหมาะสมของอัตราคิดลดที่ผู้บริหารนำมาใช้สำหรับการประเมินมูลค่าที่คาดว่าจะได้รับจากการลงทุนในบริษัทย่อยและค่าความนิยม
* ประเมินความเหมาะสมของประมาณการของผู้บริหาร โดยการทบทวนผลการดำเนินงานที่เกิดขึ้นจริงและผลประมาณการของผู้บริหารในปีก่อน
* พิจารณาปัจจัยที่เกี่ยวข้องในการวิเคราะห์ความอ่อนไหว และความเป็นไปได้ของการคำนวณมูลค่าที่คาดว่าจะได้รับจากการลงทุนในบริษัทย่อยและค่าความนิยม
* พิจารณามูลค่าที่คาดว่าจะได้รับคืนของโครงการระหว่างพัฒนาที่บริษัทลงทุนผ่านบริษัทร่วมและบริษัทที่ควบคุมร่วมกัน โดยประเมินจากรายงานการศึกษาความเป็นไปได้ของโครงการ และปัจจัยแวดล้อมต่างๆ
* ประเมินความเพียงพอของการเปิดเผยข้อมูลของ กลุ่มบริษัทและของบริษัทเกี่ยวกับเงินลงทุนใน บริษัทย่อยและค่าความนิยม และเงินลงทุนในบริษัทร่วมและบริษัทที่ควบคุมร่วมกัน
 |
| **เงินลงทุนในโครงการระหว่างพัฒนา**กลุ่มบริษัทและบริษัทมีเงินลงทุนในโครงการที่สำคัญกับหน่วยงานรัฐบาลในประเทศและต่างประเทศ ซึ่งอยู่ในขั้นตอนของการพัฒนาโครงการ มูลค่าของเงินลงทุนในโครงการที่สำคัญ ในงบการเงินรวมและงบการเงินเฉพาะของบริษัท ณ วันที่ 31 ธันวาคม 2563 มีดังนี้ * ต้นทุนพัฒนาสำหรับสิทธิในสัมปทาน – โครงการทวาย จำนวน 7,825.34 ล้านบาท และ 5,205.96 ล้านบาท ตามลำดับ
* สิทธิในเหมืองแร่โปแตช จำนวน 2,293.49 ล้านบาท และรายจ่ายในการสำรวจและพัฒนาแหล่งแร่ตั้งพัก จำนวน 953.57 ล้านบาท
* ค่าใช้จ่ายสัมปทานและต้นทุนพัฒนาโครงการในสาธารณรัฐโมซัมบิก จำนวน 2,284.28 ล้านบาท และ 1,993.23 ล้านบาท ตามลำดับ

ในการพิจารณามูลค่าที่คาดว่าจะได้รับจากการลงทุนในโครงการดังกล่าว ผู้บริหารต้องใช้ดุลยพินิจอย่างมากในการพิจารณาความเป็นไปได้ของโครงการที่จะสามารถดำเนินงานได้ในอนาคต รวมถึงการประมาณการกระแสเงินสดรับและจ่ายในอนาคตที่คาดว่าจะได้รับจากการดำเนินงานในโครงการดังกล่าว ยกเว้นเรื่องที่กล่าวไว้ในวรรคเกณฑ์ในการแสดงความเห็นอย่างมีเงื่อนไขรายละเอียดของเงินลงทุนในโครงการระหว่างพัฒนาได้เปิดเผยไว้ในหมายเหตุประกอบงบการเงินข้อ 18 19 และ 26 | วิธีการตรวจสอบของข้าพเจ้าโดยสรุป มีดังนี้* ทำความเข้าใจวิธีการประเมินมูลค่าที่คาดว่าจะได้รับจากโครงการต่างๆ ที่กลุ่มบริษัทและบริษัทได้ลงทุน
* พิจารณาความเป็นไปได้ของโครงการและประเมินความความคืบหน้าของโครงการในด้านต่างๆ ซึ่งผู้ที่ได้รับมอบหมายระดับสูงของกลุ่มบริษัทและบริษัทร่วมหารือกับเจ้าของโครงการและหน่วยงานของรัฐเป็นระยะๆ พร้อมทั้งสอบทานหลักฐานประกอบรายการ
* พิจารณาความสมเหตุสมผลของข้อสมมติฐานและวิธีการที่ผู้บริหารใช้ในการคำนวณประมาณการ กระแสเงินสดรับและจ่ายในอนาคตที่คาดว่าจะเกิดขึ้น รวมถึงการตรวจสอบหลักฐานสนับสนุนซึ่งแสดงถึงการประมาณการที่ดีที่สุดของฝ่ายบริหาร เกี่ยวกับการคาดการณ์การเติบโตของรายได้ กำไรขั้นต้น และกำไรจากการดำเนินงานของโครงการที่กลุ่มบริษัทและบริษัทร่วมลงทุน
* พิจารณาความเพียงพอของการเปิดเผยข้อมูลของกลุ่มบริษัทและบริษัทเกี่ยวกับเงินลงทุนในโครงการระหว่างพัฒนา
 |
| **รายการจ่ายโดยใช้หุ้นเป็นเกณฑ์ และกำไรจากการสูญเสียอำนาจควบคุมในบริษัทย่อย**บริษัทได้ปรับปรุงงบการเงินย้อนหลังจากผลกระทบของรายการเพิ่มทุนและการเปลี่ยนแปลงโครงสร้างของผู้ถือหุ้นของบริษัทย่อยในต่างประเทศแห่งหนึ่ง ตามที่ได้เปิดเผยในหมายเหตุประกอบงบการเงินข้อ 6 บริษัทได้บันทึกผลกระทบจากรายการจ่ายโดยใช้หุ้นเป็นเกณฑ์จำนวน 1,543.14 ล้านบาท และบันทึกเงินลงทุนที่เหลืออยู่ในบริษัทย่อยเดิม (บริษัทที่ควบคุมร่วมกันในปัจจุบัน) ด้วยมูลค่ายุติธรรมจำนวน 1,295.00 ล้านบาท และรับรู้ส่วนต่างของมูลค่ายุติธรรมกับรายการตัดบัญชีของสินทรัพย์สุทธิและส่วนทุนจากการจ่ายโดยใช้หุ้นเป็นเกณฑ์ได้บันทึกไว้ เป็นกำไรจากการสูญเสียอำนาจควบคุมในบริษัทย่อยจำนวน 2,838.14 ล้านบาท ในงบการเงินรวมสำหรับปีสิ้นสุดวันที่ 31 ธันวาคม 2562 การประเมินมูลค่ายุติธรรมของบริษัทย่อย เพื่อหามูลค่ายุติธรรมของหุ้น ณ วันให้สิทธิ ประเมินโดยที่ปรึกษาทางการเงินอิสระ โดยใช้เกณฑ์วิธีประมาณการรายได้ (Income Approach) คิดลดกระแสเงินสดในอนาคตเป็นมูลค่าปัจจุบัน ผู้บริหารของกลุ่มบริษัทต้องใช้ดุลยพินิจที่สำคัญอย่างมาก เกี่ยวกับข้อสมมติฐาน เพื่อประมาณกระแสเงินสดรับและจ่ายในอนาคตที่คาดว่าจะเกิดขึ้น เนื่องจากปัจจุบันโครงการสัมปทานของบริษัทที่ควบคุมร่วมกันดังกล่าว (บริษัทย่อยเดิม) อยู่ระหว่างการก่อสร้างโครงการ ซึ่งกระแสเงินสดที่เกิดขึ้นจริง อาจมีการเปลี่ยนแปลงจากประมาณการขึ้นอยู่กับปัจจัยต่างๆในอนาคต | วิธีการตรวจสอบของข้าพเจ้าโดยสรุป มีดังนี้* ประเมินความรู้ความสามารถ ความเป็นอิสระ และความเป็นกลางของที่ปรึกษาทางการเงินอิสระ
* สอบถามผู้บริหารของบริษัทย่อยและที่ปรึกษาทางการเงินอิสระ เพื่อทำความเข้าใจวิธีการและข้อสมมติฐานที่ใช้ในการประเมินมูลค่ายุติธรรมของบริษัทย่อย
* ทดสอบการคำนวณ และพิจารณาความสมเหตุสมผลของการประเมินมูลค่ายุติธรรมของบริษัทย่อย รวมถึงสมมติฐานที่สำคัญที่ผู้บริหารของบริษัทย่อยนำมาพิจารณาการประเมินมูลค่าดังกล่าว
* พิจารณาความสมเหตุสมผลของข้อมูลที่ใช้ในการประมาณการมูลค่ายุติธรรมของบริษัทย่อย และข้อมูลสำคัญที่ใช้ในการคำนวณกระแสเงินสดสุทธิที่จะได้รับในอนาคต
 |

*ข้อมูลอื่น*

ผู้บริหารเป็นผู้รับผิดชอบต่อข้อมูลอื่น ข้อมูลอื่นประกอบด้วยข้อมูลซึ่งรวมอยู่ในรายงานประจำปี แต่ไม่รวมถึงงบการเงินรวมและเฉพาะของบริษัทและรายงานของผู้สอบบัญชีที่รวมอยู่ในรายงานนั้น ซึ่งคาดว่ารายงานประจำปีจะถูกจัดเตรียมให้ข้าพเจ้าสอบทานได้ภายหลังวันที่ในรายงานของผู้สอบบัญชีนี้

ความเห็นของข้าพเจ้าต่องบการเงินรวมและเฉพาะของบริษัทไม่ครอบคลุมถึงข้อมูลอื่นและข้าพเจ้าไม่ได้ให้ความเชื่อมั่นต่อข้อมูลอื่น

ความรับผิดชอบของข้าพเจ้าที่เกี่ยวเนื่องกับการตรวจสอบงบการเงินรวมและเฉพาะของบริษัท คือการอ่านข้อมูลอื่นตามที่ระบุข้างต้นเมื่อจัดทำแล้ว และพิจารณาว่าข้อมูลอื่นมีความขัดแย้งที่มีสาระสำคัญกับงบการเงินรวมและเฉพาะของบริษัทหรือกับสิ่งที่ข้าพเจ้าได้รับรู้จากการตรวจสอบของข้าพเจ้า หรือปรากฏว่าข้อมูลอื่นมีการแสดงข้อมูลที่ขัดต่อข้อเท็จจริงอันเป็นสาระสำคัญหรือไม่

เมื่อข้าพเจ้าได้อ่านรายงานประจำปี หากข้าพเจ้าสรุปได้ว่ามีการแสดงข้อมูลที่ขัดต่อข้อเท็จจริงอันเป็นสาระสำคัญ ข้าพเจ้าต้องสื่อสารเรื่องดังกล่าวกับผู้มีหน้าที่ในการกำกับดูแลเพื่อให้ผู้มีหน้าที่ในการกำกับดูแลดำเนินการแก้ไขข้อมูลที่แสดงขัดแย้งต่อข้อเท็จจริง

อย่างไรก็ตาม ดังที่กล่าวไว้ในวรรคเกณฑ์ในการแสดงความเห็นอย่างมีเงื่อนไข เกี่ยวกับผลกระทบของเรื่องซึ่งยังไม่สามารถสรุปได้ในปัจจุบัน เกี่ยวกับมูลค่าที่คาดว่าจะได้รับคืนของเงินลงทุนในโครงการระหว่างพัฒนาสำหรับสิทธิในสัมปทาน - โครงการทวาย มูลค่าเงินลงทุนและรายการบัญชีเกี่ยวข้องสำหรับส่วนได้เสียในกิจการร่วมค้า และมูลค่าที่คาดว่าจะได้รับคืนของลูกหนี้การค้าจากรัฐวิสาหกิจแห่งหนึ่ง ข้าพเจ้าได้แสดงความเห็นไว้อย่างมีเงื่อนไข ดังนั้น หากผู้บริหารจัดทำข้อมูลอื่นจากงบการเงินที่แสดงข้อมูลขัดต่อข้อเท็จจริงดังกล่าว ข้อมูลอื่นจะแสดงข้อมูลขัดแย้งกับข้อเท็จจริงอันเป็นสาระสำคัญด้วยเหตุเดียวกันเกี่ยวกับมูลค่าและรายการอื่นในรายงานประจำปี ซึ่งเป็นผลกระทบจากเรื่องดังกล่าว

*ความรับผิดชอบของผู้บริหารและผู้มีหน้าที่ในการกำกับดูแลในการจัดทำงบการเงินของบริษัท*

ผู้บริหารมีหน้าที่รับผิดชอบในการจัดทำและนำเสนองบการเงินรวมและเฉพาะของบริษัท โดยถูกต้องตามที่ควรตามมาตรฐานการรายงานทางการเงิน และรับผิดชอบเกี่ยวกับการควบคุมภายในที่ผู้บริหารพิจารณาว่าจำเป็นเพื่อให้สามารถจัดทำงบการเงินรวมและเฉพาะของบริษัทที่ปราศจากการแสดงข้อมูลที่ขัดต่อข้อเท็จจริงอันเป็นสาระสำคัญ ไม่ว่าจะเกิดจากการทุจริตหรือข้อผิดพลาด

ในการจัดทำงบการเงินรวมและเฉพาะของบริษัท ผู้บริหารรับผิดชอบในการประเมินความสามารถของกลุ่มบริษัทในการดำเนินงานต่อเนื่อง การเปิดเผยเรื่องที่เกี่ยวกับการดำเนินงานต่อเนื่องในกรณีที่มีเรื่องดังกล่าว และการใช้เกณฑ์การบัญชีสำหรับการดำเนินงานต่อเนื่อง เว้นแต่ผู้บริหารมีความตั้งใจที่จะเลิกกลุ่มบริษัท หรือหยุดดำเนินงานหรือไม่สามารถดำเนินงานต่อเนื่องต่อไปได้

ผู้มีหน้าที่ในการกำกับดูแลมีหน้าที่ในการสอดส่องดูแลกระบวนการในการจัดทำรายงานทางการเงินของ กลุ่มบริษัท

*ความรับผิดชอบของผู้สอบบัญชีในการตรวจสอบงบการเงินของบริษัท*

การตรวจสอบของข้าพเจ้ามีวัตถุประสงค์เพื่อให้ได้ความเชื่อมั่นอย่างสมเหตุสมผลว่างบการเงินรวมและเฉพาะของบริษัทโดยรวมปราศจากการแสดงข้อมูลที่ขัดต่อข้อเท็จจริงอันเป็นสาระสำคัญหรือไม่ ไม่ว่าจะเกิดจากการทุจริตหรือข้อผิดพลาด และเสนอรายงานของผู้สอบบัญชีเพื่อแสดงความเห็นของข้าพเจ้า ความเชื่อมั่นอย่างสมเหตุสมผลคือความเชื่อมั่นในระดับสูงแต่ไม่ได้เป็นการรับประกันว่าการปฏิบัติงานตรวจสอบตามมาตรฐานการสอบบัญชีจะสามารถตรวจพบข้อมูลที่ขัดต่อข้อเท็จจริงอันเป็นสาระสำคัญที่มีอยู่ได้เสมอไป ข้อมูลที่ขัดต่อข้อเท็จจริงอาจเกิดจากการทุจริตหรือข้อผิดพลาด และถือว่ามีสาระสำคัญเมื่อคาดการณ์อย่างสมเหตุสมผลได้ว่ารายการที่ขัดต่อข้อเท็จจริงแต่ละรายการหรือทุกรายการรวมกันจะมีผลต่อการตัดสินใจเชิงเศรษฐกิจของ ผู้ใช้งบการเงินจากการใช้งบการเงินรวมและเฉพาะของบริษัทเหล่านี้

ในการตรวจสอบบัญชีตามมาตรฐานการสอบบัญชี ข้าพเจ้าได้ใช้ดุลยพินิจ การสังเกต และการตั้งข้อสงสัยเยี่ยงผู้ประกอบวิชาชีพตลอดการตรวจสอบ การปฏิบัติงานของข้าพเจ้ารวมถึง

* ระบุและประเมินความเสี่ยงจากการแสดงข้อมูลที่ขัดต่อข้อเท็จจริงอันเป็นสาระสำคัญในงบการเงินรวมและเฉพาะของบริษัท ไม่ว่าจะเกิดจากการทุจริตหรือข้อผิดพลาด ออกแบบและปฏิบัติงานตามวิธีการตรวจสอบเพื่อตอบสนองต่อความเสี่ยงเหล่านั้น เพื่อให้ได้รับหลักฐานการสอบบัญชีที่เพียงพอและเหมาะสมเพื่อเป็นเกณฑ์ในการแสดงความเห็นของข้าพเจ้า ความเสี่ยงที่ไม่พบข้อมูลที่ขัดต่อข้อเท็จจริงอันเป็นสาระสำคัญซึ่งเป็นผลมาจากการทุจริตจะสูงกว่าความเสี่ยงที่เกิดจากข้อผิดพลาด เนื่องจากการทุจริตอาจเกี่ยวกับการสมรู้ร่วมคิด การปลอมแปลงเอกสารหลักฐาน การตั้งใจละเว้นการแสดงข้อมูล การแสดงข้อมูลที่ไม่ตรงตามข้อเท็จจริง หรือการแทรกแซงการควบคุมภายใน
* ทำความเข้าใจในระบบการควบคุมภายในที่เกี่ยวข้องกับการตรวจสอบ เพื่อออกแบบวิธีการตรวจสอบที่เหมาะสมกับสถานการณ์ แต่ไม่ใช่เพื่อวัตถุประสงค์ในการแสดงความเห็นเกี่ยวกับความมีประสิทธิผลของการควบคุมภายในของกลุ่มบริษัท
* ประเมินความเหมาะสมของนโยบายการบัญชีที่ผู้บริหารใช้และความสมเหตุสมผลของประมาณการทางบัญชีและการเปิดเผยข้อมูลที่เกี่ยวข้องซึ่งจัดทำขึ้นโดยผู้บริหาร
* สรุปเกี่ยวกับความเหมาะสมของการใช้เกณฑ์การบัญชีสำหรับการดำเนินงานต่อเนื่องของผู้บริหารจากหลักฐานการสอบบัญชีที่ได้รวบรวมมา สรุปว่ามีความไม่แน่นอนที่มีสาระสำคัญที่เกี่ยวกับเหตุการณ์หรือสถานการณ์ที่อาจเป็นเหตุให้เกิดข้อสงสัยอย่างมีนัยสำคัญต่อความสามารถของกลุ่มบริษัทในการดำเนินงานต่อเนื่องหรือไม่ ถ้าข้าพเจ้าได้ข้อสรุปว่ามีความไม่แน่นอนที่มีสาระสำคัญ ข้าพเจ้าต้องกล่าวไว้ในรายงานของผู้สอบบัญชีของข้าพเจ้าโดยให้ข้อสังเกตถึงการเปิดเผยข้อมูลในงบการเงินรวมและเฉพาะของบริษัทที่เกี่ยวข้อง หรือถ้าการเปิดเผยข้อมูลดังกล่าวไม่เพียงพอ ความเห็นของข้าพเจ้าจะเปลี่ยนแปลงไป ข้อสรุปของข้าพเจ้าขึ้นอยู่กับหลักฐานการสอบบัญชีที่ได้รวบรวมมาจนถึงวันที่ในรายงานของผู้สอบบัญชีของข้าพเจ้า อย่างไรก็ตาม เหตุการณ์หรือสถานการณ์ในอนาคตอาจเป็นเหตุให้กลุ่มบริษัทต้องหยุดการดำเนินงานต่อเนื่อง
* ประเมินการนำเสนอโครงสร้างและเนื้อหาของงบการเงินรวมและเฉพาะของบริษัทโดยรวม รวมถึงการเปิดเผยข้อมูลว่างบการเงินรวมและเฉพาะของบริษัทแสดงรายการและเหตุการณ์ ในรูปแบบที่ทำให้มีการนำเสนอข้อมูลโดยถูกต้องตามที่ควรหรือไม่
* รวบรวมหลักฐานการสอบบัญชีที่เหมาะสมอย่างเพียงพอเกี่ยวกับข้อมูลทางการเงินของบริษัทภายในกลุ่มหรือกิจกรรมทางธุรกิจภายในกลุ่มบริษัทเพื่อแสดงความเห็นต่องบการเงินรวม ข้าพเจ้ารับผิดชอบในการกำหนดแนวทาง การควบคุมดูแล และการปฏิบัติงานตรวจสอบกลุ่มบริษัท ข้าพเจ้าเป็นผู้รับผิดชอบแต่เพียงผู้เดียวต่อความเห็นของข้าพเจ้า

ข้าพเจ้าได้สื่อสารกับผู้มีหน้าที่ในการกำกับดูแลในเรื่องต่าง ๆ ที่สำคัญซึ่งรวมถึงขอบเขตและช่วงเวลาของการตรวจสอบตามที่ได้วางแผนไว้ ประเด็นที่มีนัยสำคัญที่พบจากการตรวจสอบ รวมถึงข้อบกพร่องที่มีนัยสำคัญในระบบการควบคุมภายในที่ข้าพเจ้าได้พบในระหว่างการตรวจสอบของข้าพเจ้า

ข้าพเจ้าได้ให้คำรับรองแก่ผู้มีหน้าที่ในการกำกับดูแลว่าข้าพเจ้าได้ปฏิบัติตามข้อกำหนดจรรยาบรรณที่เกี่ยวข้องกับความเป็นอิสระและได้สื่อสารกับผู้มีหน้าที่ในการกำกับดูแลเกี่ยวกับความสัมพันธ์ทั้งหมดตลอดจนเรื่องอื่นซึ่งข้าพเจ้าเชื่อว่ามีเหตุผลที่บุคคลภายนอกอาจพิจารณาว่ากระทบต่อความเป็นอิสระของข้าพเจ้าและมาตรการที่ข้าพเจ้าใช้เพื่อป้องกันไม่ให้ข้าพเจ้าขาดความเป็นอิสระ

จากเรื่องที่สื่อสารกับผู้มีหน้าที่ในการกำกับดูแล ข้าพเจ้าได้พิจารณาเรื่องต่าง ๆ ที่มีนัยสำคัญมากที่สุดใน การตรวจสอบงบการเงินรวมและเฉพาะของบริษัทในงวดปัจจุบันและกำหนดเป็นเรื่องสำคัญในการตรวจสอบ ข้าพเจ้าได้อธิบายเรื่องเหล่านี้ในรายงานของผู้สอบบัญชีเว้นแต่กฎหมายหรือข้อบังคับไม่ให้เปิดเผยต่อสาธารณะเกี่ยวกับเรื่องดังกล่าว หรือในสถานการณ์ที่ยากที่จะเกิดขึ้น ซึ่งข้าพเจ้าพิจารณาว่าไม่ควรสื่อสารเรื่องดังกล่าวในรายงานของข้าพเจ้า เพราะการกระทำดังกล่าวสามารถคาดการณ์ได้อย่างสมเหตุสมผลว่าจะมีผลกระทบในทางลบมากกว่าผลประโยชน์ต่อส่วนได้เสียสาธารณะ

**นายสมคิด เตียตระกูล**

ผู้สอบบัญชีรับอนุญาต

ทะเบียนเลขที่ 2785

บริษัท แกรนท์ ธอนตัน จำกัด

กรุงเทพมหานคร

1 มีนาคม 2564